**Sümeghy Dávid méltatása**

Sümeghy Dávid Szombathelyen született 1993-ban. Az általános iskolai tanulmányait Szombathelyen a Szentkirályi Általános Iskolában és a Zrínyi Ilona Általános Iskolában végezte. A történelem és a sport mellett a földrajz is hamar felkeltette az érdeklődését, a 2008-as Teleki Pál Földrajz-Földtan verseny országos döntőjében a 9. helyen végzett. Középiskolába történelem specializáción a szombathelyi Nyugat Magyarország Egyetem Bolyai János Gyakorló Általános Iskola és Gimnáziumba járt. A földrajz alap- és a geográfus mesterképzést a Pécsi Tudományegyetem Földrajzi Intézetében 2012 és 2017 között folytatta. A társadalomföldrajzi jelenségek kvantitatív vizsgálata már hallgatóként felkeltette az érdeklődését. Dr. Reményi Péter és Dr. Németh Ádám témavezetésével OTDK pályamunkát írt, melyet a XXXIII. debreceni OTDK FiFöMa szekciójának zsűrije különdíjban részesített, majd a diplomamunkáját is hasonló témában készítette. Svédország iránti megmagyarázhatatlan rajongása a nyelv és a kultúra megismerésére sarkallta, amivel lassan a hazai geográfia egyik legalaposabb skandinavológusává válik, annak ellenére, hogy szakdolgozati és doktori témavezetője komoly erőforrásokat mozgatott meg annak érdekében, hogy a svéd helyett a bosnyák irány kerüljön az érdeklődése homlokterébe.

2017-ben felvételt nyert a PTE Földtudományok Doktori Iskola PhD képzésének Geopolitikai programjára, ahol továbbvitte és elmélyítette hallgatói kutatási témáját. Kulturális diverzitás, társadalmi kohézió és a szélsőjobboldal kapcsolatrendszere Svédországban címmel készítette el disszertációját, mellyel a sikeres munkahelyi vitát követően jelenleg a nyilvános védésre készül.

2021-től ÚNKP predoktori ösztöndíjas kutatóként tagja a Földrajzi Intézet kutatói gárdájának. Számos kutatóúton vett részt Svédországban, Lettországban, Észtországban és Bosznia-Hercegovinában. Összesen öt nemzetközi és öt hazai konferencián tartott előadást és kezdte meg szakmai kapcsolatainak kiépítését szakterületének képviselőivel.

Fő kutatási területe a társadalmi és politikai földrajzi jelenségek kvantitatív elemzése, a társadalmi változók politikai hatásainak kérdése (választási földrajz), mindenek előtt Skandináviában. Publikációinak száma 8 db, amiből 3 angol nyelvű, közöttük Q1-es és Q3-as publikációkkal. További kettő Q2-es publikáció befogadásra került és megjelenésre vár. A Mediterrán és Balkán Fórum olvasói és technikai szerkesztését 2018 óta végzi.